b'\n_START_ARTICLE_\nFrancesco Hayez\n_START_PARAGRAPH_\nFran\xc4\x8deskas Hajesas (it. Francesco Hayez, 1791 m. vasario 10 \xe2\x80\x93 1882 m. gruod\xc5\xbeio 21 d.) \xe2\x80\x93 ital\xc5\xb3 romantizmo dailininkas. Tap\xc4\x97 istorines scenas ir portretus. \xc5\xbdymiausi jo darbai yra \xc5\xbeanrin\xc4\x97s scenos, i\xc5\xa1 kuri\xc5\xb3 tikriausiai garsiausia - \xe2\x80\x9eBu\xc4\x8dinys\xe2\x80\x9c (1859, Breros pinakoteka, Milanas).\n_START_SECTION_\nBiografija\n_START_PARAGRAPH_\nFran\xc4\x8deskas Hajesas gim\xc4\x97 1791 m. vasario 10 d. Venecijoje, neturtingoje pranc\xc5\xabzo t\xc4\x97vo ir motinos ital\xc4\x97s \xc5\xa1eimoje. Fran\xc4\x8deskas prad\xc4\x97jo mokslus kaip restauratoriaus pad\xc4\x97j\xc4\x97jas, v\xc4\x97liau prad\xc4\x97jo mokintis tapybos. 1809 m. jis laim\xc4\x97jo konkurs\xc4\x85 Venecijos akademijoje paramai gauti ir i\xc5\xa1vyko \xc4\xaf Rom\xc4\x85, kurioje mok\xc4\x97si Kanovos prie\xc5\xbei\xc5\xabroje. Romoje Fran\xc4\x8deskas susipa\xc5\xbeino su Engru, kurio dail\xc4\x97 jam padar\xc4\x97 didel\xc4\x99 \xc4\xaftak\xc4\x85. V\xc4\x97liau neoklasikinis Engro stilius dominuos Fran\xc4\x8desko k\xc5\xabryboje, o prie romantik\xc5\xb3 jis priskiriamas labiau d\xc4\x97l tem\xc5\xb3 turinio, nei stilistikos._NEWLINE_1814 m. Hajesas lank\xc4\x97si Florencijoje ir gavo mokytojo viet\xc4\x85 Neapolyje. Ta\xc4\x8diau jau 1815 m., \xc5\xbelugus Napoleono vald\xc5\xbeiai Neapolyje, dailininkas gr\xc4\xaf\xc5\xbeo \xc4\xaf Rom\xc4\x85. \xc4\x8cia 1817 m. jis gavo pirm\xc4\x85 reik\xc5\xa1ming\xc4\x85 u\xc5\xbesakym\xc4\x85 freskoms Vatikane. 1820 ir 1821 m. Fran\xc4\x8deskas lank\xc4\x97si Milane. 1822 m. galutinai apsistojo Milane. Atliko freskas Milano karali\xc5\xa1kuosiuose r\xc5\xabmuose (sunaikintos 1843 m.). Nuo 1850 m. Hajesas prad\xc4\x97jo profesoriauti Breros Akademijoje, o 1860 m. tapo jos direktoriumi. Apsilank\xc4\x97 Vienoje tam, kad nutapyti imperatorio Ferdinando I-ojo portret\xc4\x85. Breros pinakotekoje \xc5\xa1iuo metu sukaupta stambiausia Hajeso darb\xc5\xb3 kolekcija._NEWLINE_Fran\xc4\x8deskas Hajesas savo darb\xc5\xb3 paprastai nepasira\xc5\xa1in\xc4\x97jo ir nedatavo. Jis laikomas pereinamos faz\xc4\x97s i\xc5\xa1 neoklasicizmo \xc4\xaf romantizm\xc4\x85 Italijoje dailininku. Austrijos imperatorius pak\xc4\x97l\xc4\x97 jo rang\xc4\x85 \xc4\xaf riteri\xc5\xb3. Dailininkas mir\xc4\x97 1882 m. gruod\xc5\xbeio 21 d. Palaidotas Cimitero Monumentale prie Porta Volta vart\xc5\xb3 Milane. Kaip ir kit\xc5\xb3 Europos romantik\xc5\xb3, Hajeso k\xc5\xabryba buvo siejama su nacionalinio i\xc5\xa1sivadavimo ir vienyb\xc4\x97s jud\xc4\x97jimais. 1841 m. ital\xc5\xb3 revoliucionierius Giuseppe Mazzini paskelb\xc4\x97 Hajes\xc4\x85 \xe2\x80\x9enacionaliniu tapytoju\xe2\x80\x9c.'